Eduardas Uspenskis

Eduardas Uspenskis (Эдуард Николаевич Успенский, 1937 m. gruodžio 22 d. – 2018 m. rugpjūčio 14 d.) – Rusijos vaikų rašytojas, scenaristas, dramaturgas.

 Biografija 
Gimė Jegorjevske, Maskvos srityje. Baigė inžinieriaus specialybę Maskvos aviacijos institute. Pradėjo kurti scenarijus animaciniams filmams. 1974 m. išleista pirmoji Eduardo Uspenskio knyga vaikams – „Dėdė Fiodoras, šuo ir katinas“. Vėliau kūrė ir vedė televizijos laidas vaikams „Labanakt, vaikučiai“, „ABėCėlė“, radijo laidą apie dainuojamąją poeziją – „Į mūsų prieplauką atplaukė laivai“.

2007–2008 m. įėjo į partijos „Piliečių jėga“ valdančiąją tarybą. 2010 m. apdovanotas Kornejaus Čiukovskio premija.

 Veikla 
Eduardas Uspenskis sukūrė daug gerai žinomų animacinių filmų ir knygų personažų – krokodilą Geną, Kūlverstuką, Šapokliaką, katiną Matroskiną, dėdę Fiodorą, paštininką Pečkiną, šunį Šariką. Parašė scenarijus 58 animaciniams ir 2 meniniams filmams, 10 pjesių, keliasdešimt knygų ir apsakymų vaikams (daugiausia apie „trijulę iš Rūgpienių kaimo“ bei krokodilą Geną ir Kūlverstuką).

 Bibliografija 
Svarbiausi kūriniai:
 Krokodilas Gena ir jo draugai (Крокодил Гена и его друзья, 1966 m., lietuviškai 2002, 2013 m.)
 Dėdė Fiodoras, šuo ir katinas (Дядя Фёдор, пёс и кот, 1974 m., lietuviškai 2012 m.)
 Krokodilo Genos atostogos (Отпуск крокодила Гены, 1974 m., lietuviškai 2013 m.)
 Žemyn stebuklingąja upe (Вниз по волшебной реке, 1974 m.)
 Užtikrinti žmogiukai (Гарантийные человечки, 1975 m.)
 Viskas tvarkoje (Все в порядке, eilėraščiai, 1976 m.)
 Atostogos Rūgpienių kaime (Каникулы в Простоквашино, 1984 m.)
 Krokodilo Genos verslas (Бизнес Крокодила Гены, 1992 m.)
 Dėdės Fiodoro teta (Тётя дяди Фёдора, или Побег из Простоквашино, 1995 m., lietuviškai 2013 m.)
 Žiema Rūgpienių kaime (Зима в Простоквашино, 1997 m.)
 Dėdė Fiodoras eina į mokyklą (Дядя Фёдор идёт в школу, или Нэнси из Интернета в Простоквашино, 1999 m., lietuviškai 2016 m.)
 Mylima dėdės Fiodoro mergaitė (Любимая девочка дяди Фёдора, 1997 m., lietuviškai 2014 m.)
 Kūlverstukas išeina į žmones (Чебурашка идёт в народ, lietuviškai 2013 m.)

Kategorija:Rusijos rašytojai
Kategorija:Vaikų rašytojai
Kategorija:Rusijos scenaristai